De ansatte hos Orskov Yard gik tidligt på weekend i fredags. Kort efter frokosttid besluttede de sig for at strejke. Mandag morgen mødte medarbejderne igen op på skibsværftet. Men før de havde optaget arbejdet, gik de hjem. Det skyldes uoverensstemmelser under lønforhandlinger, fortæller tillidsrepræsentant René Jørgensen. Lokal formand hos Dansk Metal Vendsyssel, John Karlsson og lokal formand hos 3F Frederikshavn, Finn Jenne bekræfter, at medarbejderne på værftet strejker. - I forbindelse med en lokal lønforhandling har de ansatte ikke været tilfreds med det, virksomheden vil give dem. Det har resulteret i, at de har nedlagt arbejdet, fortæller Finn Jenne. Mandag klokken 13 er der planlagt et møde med Fagbevægelsens Hovedorganisation, Dansk Arbejdsgiverforening og ledelsen på Orskov Yard. Eftersom strejken er overenskomststridig, vil udmeldingen til de ansatte være klar. - De ansatte vil blive pålagt at komme i arbejde igen. De risikerer også at få en bod, hvis ikke de møder op igen hurtigst muligt, siger lokalformanden i 3F Frederikshavn. I alt har 150 medarbejdere valgt at strejke.

Opsummering:
Medarbejdere på det store skibsværft Orskov Yard i Frederikshavn strejker.